MTI2015.03.17. 21:35
Tóbiás József kaposvári sajtótájékoztatóján azt mondta: a Buda-Cash- és a Quaestor-ügy "egyértelműen és világosan megmutatja, hogy egy fideszes piramisjátéknak vagyunk a szenvedő alanyai". Ismét felszólította Matolcsy Györgyöt, a Magyar Nemzeti Bank elnökét, hogy álljon ki a nyilvánosság elé, ismerje el a jegybank felelősségét a brókerbotrányokban, és biztosítsa a betéteseket arról, hogy teljes egészében kártalanítják őket.
Tóbiás József a Parlament ülésénFotó: Polyák Attila - Origo
Matolcsy a felelős, mondjon le!
A Fidesz harmadik hete a felelősök keresésénél tart, miközben a szocialista pártelnök szerint egyértelműen látszik, hogy a felelős Matolcsy György és az az MNB-alelnök, aki lehetővé tette, hogy a 60 milliárdos értékpapír-kibocsátásra engedélyt kapó Quaestor-csoport plusz 150 milliárddal tudja megterhelni az értékpapírpiacot.
Tóbiás József azt mondta: a mai napig nem világos, az elmúlt három hétben miért nem sikerült a jegybanknak kiderítenie, hogy valójában hol és mikor keletkezett a probléma, amelynek következtében veszélybe került több száz önkormányzat és közel százezer ügyfél megtakarítása.
Matolcsy György, a Magyar Nemzeti Bank (MNB) elnökeForrás: MTI/Soós Lajos
Személyes vagyonnal feleljenek
Az MSZP elnök-frakcióvezetője olyan törvényi szabályozást sürget, amely az adott cégvezető és a tulajdonosi kör számára előírja, hogy személyes vagyonával felel. Ez az egyik olyan jóvátételi lehetőség, amivel a kormány adós - tette hozzá.
Tóbiás József bejelentette, létrehozták a károsultakat segítő érdekvédelmi fórumot. Minden településen, ahol irodájuk van, várják a károsultakat, akik felvilágosítást kaphatnak arról, milyen lehetőségük van arra, hogy büntetőfeljelentést tegyenek.
Vállalja az állam a kártalanítást
A Quaestor ügyfelei sorban állnak a pénzükértForrás: MTI/Kovács Tamás
Úgy vélekedett: mivel az állam hatáskörébe tartozó felügyeleti szerv hibájából nem jutnak hozzá a pénzükhöz a betétesek, az államnak helyt kell állnia mind az önkormányzatok, mind a vállalkozások, mind pedig a lakossági ügyfelek tekintetében, és vállalnia kell a teljes kártalanítást. A Buda-Cash brókerbotrányról itt, a Quaestor öncsődjéről pedig itt olvashatnak bővebben.
Tóbiás JózsefMSZPQuaestorBuda-Cash Brókerház